
În cadrul acestui simpozion îmi revine sarcina de a prezenta învățătura 
magisteriului Bisericii în ce priveşte cateheza şi predarea religiei în şcoală. 
Titlul: „Cateheza în Biserică şi Religia în şcoală” ar putea să ne facă să credem 
că este vorba de două lucruri diferite, fiecare având un obiectiv diferit. 
Magisteriul recent', în schimb, ne învaţă că predarea religiei în şcoală si 
cateheza, care are loc în Biserică, nu sunt două lucruri diferite, ci două căi 
distincte, dar complementare, care urmăresc formarea integrală a creştinului, 
în special a copiilor şi a tinerilor. 

Ținând seama de aceste documente ale magisteriului, voi lua în consideraţie 
următoarele aspecte: importanţa şi semnificaţia catehezei în Biserică; caracterul 
distinct al predării religiei în şcoală; elevii, destinatarii învăţământului religios 
în şcoală; profesorii de religie, colaboratorii Bisericii în lucrarea de formare a 
copiilor şi tinerilor. 


1. Importanţa şi semnificaţia catehezei în Biserică 


Prima vestire [kerigma] este destinată celor necredincioşi şi celor care, practic, 
trăiesc în indiferenţă religioasă. Obiectul ei îl constituie vestirea evangheliei şi 
chemarea la convertire. Cateheza, care se deosebeşte de prima vestire a 
evangheliei, dezvoltă si duce la maturitate convertirea iniţială, educându-l pe cel 
convertit şi înglobându-l în comunitatea creştină. Astfel, aceste două forme ale 
slujirii cuvântului sunt distincte şi complementare”. 


! În cele ce urmează voi face referință la următoarele documente ale magisteriului: 
CONGREGAȚIA PENTRU EDUCAȚIA CATOLICĂ, Laicul catolic, martor al credinţei în şcoală (15 
octombrie 1982): EnchVat 8, 262-341; IDEM, Dimensiunea religioasă a educaţiei în şcoala 
catolică (7 aprile 1988): EnchVat 11, 262-313; CONGREGAȚIA PENTRU CLER, Directoriu 
general pentru cateheză (15 august 1997), ARCB, Bucureşti 2001. 

2 CONGREGAȚIA PENTRU CLER, Directoriu general pentru catehezà, 61 

Papa loan Paul al II-lea, în îndemnul apostolic Catechesi tradendae (1979), 
situând cateheza în cadrul misiunii Bisericii, reaminteşte că evanghelizarea este 
o realitate bogată, complexă şi dinamică, alcătuită din momente esenţiale şi 
diferite între ele. Cateheza este unul dintre aceste momente — şi încă unul 
deosebit de remarcabil — ale procesului global de evanghelizare. „Momentul” 
catehezei este timpul pe parcursul căruia capătă formă convertirea la Isus 
Cristos; acum se pun bazele unei prime adeziuni. Cei convertiti, printr-o 
„educare şi ucenicie la viaţa creştină integrală” (AG 14), sunt iniţiaţi în misterul 
mântuirii şi la un mod de viaţă evanghelic. Este vorba, de fapt, de „iniţierea la 
plinătatea vieţii creştine”. 

Cateheza de iniţiere este veriga ce leagă activitatea misionară, care cheamă 
la credinţă, de activitatea pastorală, ce regenerează comunitatea creştină. De 
aceea, 


nu este vorba de o activitate facultativă, ci de una fundamentală pentru dezvoltarea 
atât a personalităţii ucenicului, cât şi a celei comunitare. Fără ea, activitatea 
misionară ar fi zadarnică. La fel, în lipsa ei, activitatea pastorală ar fi lipsită de 
fundament şi ar fi, aşadar, superficială, inconsistentà!. 


Moment esenţial al procesului de evanghelizare, cateheza de iniţiere are 
următoarele caracteristici: este o educare organică şi sistematică a credinţei; 
această educare organică este mai mult decât o învăţare: este o ucenicie a 
întregii vieţi creştine ce permite o trăire autentică pe urmele lui Cristos, centrată 
pe persoana lui; este o educaţie de bază, esenţială, centrată pe nucleul 
experienţei creştine, pe certitudinile credinţei şi pe valorile evanghelice 
fundamentale. 

După educaţia de bază, urmează educarea permanentă. Ambele sunt forme 
ale slujirii cuvântului, distincte şi complementare, aflate în slujba procesului 
permanent de convertire. În comunitatea creştină, ucenicii lui Isus se hrănesc 
„atât la masa cuvântului lui Dumnezeu, cât şi la aceea a trupului lui Cristos” 
(DV 21). Astfel, Evanghelia si Euharistia constituie hrana constantă a 
pelerinului aflat în drum spre casa Tatălui. Educarea permanentă a credinţei se 
adresează nu doar fiecărui creştin, pe care îl însoţeşte pe drumul către sfinţenie, 
ci şi comunităţii creştine, pe care o maturizează în viaţa intimă de iubire față 
de Dumnezeu şi faţă de frati, precum şi în deschiderea misionară față de lume. 


3 IOAN PAUL AL II-LEA, Catechesi tradendae, 18. 
4 CONGREGAȚIA PENTRU CLER, Directoriu general pentru cateheză, 64 

În educarea permanentă a credinței, slujirea cuvântului poate avea în vedere 
numeroase forme de cateheză: 

— studierea şi aprofundarea Sfintei Scripturi, citită nu numai în Biserică, ci 
împreună cu Biserica şi cu credinţa mereu vie a acesteia; 

— interpretarea creştină a evenimentelor, pe care o cere vocaţia misionară a 
comunităţii creştine; 

— cateheza liturgică, ce constituie o pregătire pentru primirea sacramentelor 
şi favorizează o înţelegere şi o trăire mai profundă a liturgiei; 

— cateheza ocazională, care ajută la interpretarea si la trăirea în lumina 
credinţei a anumitor împrejurări ale vieţii personale, familiale sau sociale; 

— iniţiativele de formare spirituală care întăresc convingerile, deschid noi 
perspective şi ajută la perseverarea în rugăciune şi în hotărârea de a-l urma pe 
Cristos; 

— aprofundarea sistematică a mesajului creştin printr-un studiu teologic care 
să educe cu adevărat credinţa, să ducă la o creştere a înţelegerii credinţei şi să-i 
confere creştinului capacitatea de a da seama despre speranţa sa în lumea de 
azi. 

Dintre aceste forme, ne oprim asupra celor care sunt mai frecvente în 
dieceza noastră: cateheza ocazională şi cateheza sistematică. 

Subiect al catehezei ocazionale poate fi, în general, orice botezat, dar, în 
special, sunt: familia, educatorii, învățătorii, lucrătorii în domeniul educativ, 
în cel al culturii, al muncii, al sănătăţii, al timpului liber. Destinatarii acestei 
forme de cateheză sunt: cei care sunt încă disponibili pentru o căutare sinceră 
a credinţei, cei care au abandonat total credinţa şi sunt indiferenți faţă de ea, cei 
care frecventează în mod neregulat sau la diferite ocazii Biserica, cei care într- 
un anumit mod sunt interesaţi de Cristos, dar simt o puternică reţinere faţă de 
Biserică. Ceea ce trebuie să fie la inima fiecărei comunități este ca evanghelia 
să ajungă la oameni si ca toți credincioşii să fie primitori în asa fel încât fiecare 
să poată ajunge la întâlnirea cu Domnul şi cu Biserica sa. Ocaziile cele mai 
obişnuite şi importante sunt: pregătirea şi celebrarea sacramentelor, omilia, 
îngrijirea bolnavilor, liturgiile funebre, sărbătorile parohiale etc. 

Cateheza sistematică se referă la expunerea în mod organic a doctrinei 
catolice, la educarea credinţei iniţiale a celor botezați şi conducerea lor la 
maturitatea deplină a vieţii creştine, la inițierea lor în viaţa Bisericii şi în 
experienţa liturgico-sacramentalà, la educarea lor în spiritul mărturiei de viaţă 

şi în spirit misionar”. Fiecare creştin este responsabil de cuvântul lui 
Dumnezeu. Creştinul este prin natura sa un catehet. De la cateheti se cere o 
solidă spiritualitate eclezială, o serioasă pregătire doctrinală şi metodologică, 
o constantă comuniune cu magisteriul, o profundă iubire faţă de Dumnezeu şi 
aproapele. Mai întâi sunt catehetii şi apoi catehismele; ba, mai mult, mai întâi 
de toate, sunt comunităţile ecleziale. La toate vârstele, creştinul are nevoie să 
se hrănească în mod adecvat cu cuvântul lui Dumnezeu. 


2. Caracterul distinct al predării religiei în şcoală 


Între diferitele căi de evanghelizare, o atenţie deosebită trebuie acordată 
predării religiei în şcoală şi relaţiei pe care aceasta o are cu cateheza copiilor 
şi a tinerilor. Între predarea religiei în şcoală şi cateheză există o strânsă 
legătură, dar şi o distincţie clară. Legătura există atunci când şcoala, urmărind 
formarea unei culturi integrale a elevului, caută să integreze această cultură cu 
mesajul creştin. Distincția derivă din faptul că activitatea catehetică, înțeleasă 
ca o traducere a mesajului evanghelic, ca o etapă a evanghelizării, presupune, 
spre deosebire de predarea religiei în şcoală, acceptarea mesajului creştin ca 
realitate salvifică. În plus, locul specific al catehezei este o comunitate care îşi 
trăieşte credinţa într-un spaţiu mai vast şi pe un timp mai îndelungat decât cel 
şcolar, adică toată viaţa“. 

Cât priveşte mesajul creştin, cateheza urmăreşte să promoveze maturizarea 
spirituală, liturgică, sacramentală a credincioşilor, maturizare care se realizează 
în comunitatea eclezială locală. Predarea religiei în şcoală, în schimb, luând în 
considerație aceleaşi elemente ale mesajului creştin, urmăreşte să facă 
cunoscute adevărurile fundamentale ale creştinismului şi valorile pe care 
creştinii se străduiesc să le realizeze în viaţa lor. Trebuie notat însă că şi 
predarea religiei în şcoală, când se adresează unor elevi credincioşi, poate să 
ducă la o întărire a credinţei, aşa cum şi cateheza se străduieşte să întărească 
cunoaşterea mesajului creştin. De asemenea, învățământul religios în şcoală 
caută să sublinieze aspectul rațional, care distinge şi motivează alegerea 
creştină a celui credincios şi, chiar înainte de aceasta, experienţa religioasă a 
omului ca atare. 


5 Cf. IOAN PAUL AL II-LEA, Catechesi tradendae, 21. 
$ Pentru cele ce urmează, cf. CONGREGAȚIA PENTRU EDUCAȚIA CATOLICĂ, Educaţia 
religioasă în şcoala catolică, 66-73. 

Distincția dintre predarea religiei în şcoală şi cateheză nu exclude faptul că 
şcoala trebuie să-şi aducă aportul său specific la activitatea catehetică, adică să 
participe la funcția evanghelizatoare a Bisericii, favorizând şi promovând o 
educație la credință. Iată ce spune, în acest sens, papa loan Paul al II-lea: 


Principiul de fond care trebuie să conducă angajamentul în acest delicat sector al 
activităţii pastorale este cel distinctiei şi, totodată, al complementaritàtii dintre 
predarea religiei în şcoală şi cateheză. De fapt, în şcoli se lucrează pentru formarea 
integrală a elevului. De aceea, predarea religiei trebuie să se caracterizeze prin 
referinţa la obiectivele şi la criteriile proprii ale unei structuri scolare moderne”. 


Le revine apoi responsabililor datoria de a ţine cont de aceste directive ale 
magisteriului şi de a respecta caracteristicile distinctive ale învățământului 
religios în şcoli. De exemplu: 

— ora de religie să ocupe un loc demn în orarul unei clase, alături de celelalte 
materii şcolare; 

— să se desfăşoare după o programă proprie, aprobată de autoritatea 
competentă; 

— să caute să instaureze un raport interdisciplinar cu celelalte materii, astfel 
încât să se realizeze o coordonare între ştiinţa umană şi cunoaşterea religioasă; 

— să tindă, împreună cu celelalte discipline şcolare, la promovarea culturală 
a elevilor; 

— să se folosească de cele mai bune metode didactice în vigoare în şcoala de 
astăzi; 

— să aibă dreptul să dea note, asemenea celorlalte materii. 

— învăţământul religios în şcoală să fie integrat în cateheza oferită de 
parohie, de familie, de asociaţiile de tineri etc. 


3. Elevii, destinatarii învăţământului religios în şcoală 


După ce am definit semnificația şi raportul existent între cateheză şi 
predarea religiei în şcoală, mi se pare important să luăm în consideraţie 
destinatarii acestui învățământ, adică elevii, precum şi pe cei care se ocupă de 
predarea religiei în şcoală, adică profesorii. 

În ceea ce-i priveşte pe destinatari, pentru o bună reuşită a învățământului 
religios în şcoală, documentul Congregaţiei pentru Educaţia Catolică, amintit 


7 IOAN PAUL AL II-LEA, „Alocuţiune către preoţii dicezei de Roma (5 martie 1981)”, în 
Insegnamenti, IV/1, 629 ş.u. 

mai sus, ne invită să facem o analiză realistă şi să ţinem cont de schimbările 
trăirii religioase ce se verifică în rândul copiilor şi tinerilor din zilele noastre. 
Fără a avea pretenţia de a le expune pe toate, aş dori să subliniez câteva aspecte 
principale, care caracterizează trăirea religioasă a tineretului de astăzi. 

Notăm, mai întâi, că numeroşi elevi frecventează şcoli care se află în arii 
urbanizate, industrializate şi care se caracterizează printr-o largă disponibilitate 
faţă de bunurile de consum, prin multiple posibilităţi de studiu, prin sisteme 
complexe de comunicare. Elevii vin în contact cu mass-media încă din primii 
ani de viaţă. Ascultă opinii de toate felurile. Sunt informaţi de timpuriu despre 
orice. 

Prin toate canalele posibile, între care se numără şi şcoala, elevii sunt puşi 
în contact cu informaţii foarte diferite, dar fără să fie în măsură să le ordoneze 
ori să le sintetizeze. De fapt, nu au sau nu au întotdeauna capacitatea critică de 
a distinge ceea ce este adevărat şi bun de ceea ce nu este şi nu întotdeauna 
dispun de puncte de referinţă religioase sau morale pentru a-şi asuma o poziţie 
independentă şi corectă faţă de mentalitatea şi moda dominante. Profilul 
adevărului, binelui şi frumosului este atât de nuantat, încât tinerii nu ştiu în ce 
direcţie să se îndrepte; şi chiar dacă cred în unele valori, totuşi sunt incapabili 
să le sistematizeze şi, adesea, sunt înclinați să urmeze o filozofie proprie, după 
moda timpului. 

În pofida diversităţii situaţiilor ambientale, elevii manifestă caracteristici 
comune, care merită să fie luate în consideraţie de educatori: 

— mulţi dintre ei manifestă o mare instabilitate psihică, deoarece trăiesc într- 
un univers unidimensional, în care nu se ia în serios decât ceea ce este util şi, 
mai ales, ceea ce oferă rezultate practice şi tehnice; 

— alţii trăiesc într-un mediu caracterizat prin sărăcia relaţiilor şi, de aceea, 
suferă de singurătate şi de lipsă de afecțiune. Astăzi, mai mult ca altădată, se 
notează o situaţie depresivă în rândul tinerilor, şi aceasta dă mărturie în 
favoarea sărăciei relaţiilor din familie şi din societate; 

— multi elevi sunt nelinistiti din cauza nesigurantei propriului viitor. Din 
acest motiv, alunecă foarte uşor către o anarhie a valorilor umane şi această 
situaţie creează în ei o anumită teamă legată de marile probleme ale timpului 
nostru: războaiele, şomajul, divorţul, sărăcia etc. Teama şi nesiguranța în ce 
priveşte viitorul implică o tendinţă puternică spre singurătate şi favorizează, în 
acelaşi timp, acolo unde tinerii se adună, violenţa care este nu numai verbală; 

— începe să crească numărul acelor elevi care, neştiind să dea un sens 
propriei vieţi şi căutând să fugă de singurătate, recurg la alcool, droguri, 
erotism, experienţe ezoterice etc. În această privinţă, educaţiei creştine îi revine 

o importantă misiune de desfăşurat în rândul tinerilor: să-i ajute să dea o 
semnificație propriei vieţi; 

— instabilitatea elevilor se accentuează în raport cu timpul; în deciziile lor, 
se observă lipsa de soliditate: de la „da”-ul de azi trec cu mare uşurinţă la „nu”- 
ul de mâine; 

— multi elevi se caracterizează printr-o vagă generozitate. În multe locuri se 
nasc mişcări animate de mare entuziasm, dar nu întotdeauna orânduite după o 
optică definită, nici iluminată din interior. De aceea, este important să fie 
valorificate acele energii potenţiale şi să fie orientate cu lumina credinţei; 

— în unele locuri se verifică şi fenomenul îndepărtării multor elevi de 
credință. Adesea, fenomenul începe cu o abandonare treptată a practicii 
religioase. O dată cu trecerea timpului, apare şi ostilitatea față de instituţiile 
ecleziastice, însoţită de o criză de consens în ce priveşte adevărurile de credinţă 
şi valorile morale legate de ele. Alteori, nu e un fenomen recent, ci se transmite 
de la părinţi la fii. În acest caz, nu mai este vorba de o criză personală, ci de 
criza religioasă a unei civilizaţii. Papa Paul al VI-lea vorbea despre „o ruptură 
între evanghelie şi cultură” (EN 20); 

— îndepărtarea dobândeşte adesea aspectul unei totale indiferente religioase. 
Specialiştii se întreabă dacă anumite comportamente ale tinerilor nu ar putea 
fi interpretate ca ceva care încearcă să umple golul religios: cultul păgân al 
trupului, recursul la droguri, „riturile de masă” care pot exploda în forme de 
fanatism şi de alienare. 

Educatorii nu se vor limita să observe aceste fenomene, ci vor căuta cauzele. 
Poate sunt carente la punctul de plecare, adică în mediul familiar. Poate este 
insuficientă oferta comunităţii ecleziale. Formarea creştină a copilăriei şi a 
primei faze a adolescenţei nu rezistă întotdeauna în faţa loviturilor din partea 
mediului. 

Există însă şi numeroase aspecte pozitive şi promițătoare: 

— în clase pot fi întâlniți elevi exemplari în ce priveşte comportamentul 
religios, moral, şcolar. Studiind motivul acestei exemplaritàti, se observă că la 
baza ei se află un teren familial foarte bun, sprijinit de comunitatea eclezială 
şi de şcoală; 

— există alti tineri care caută o religiozitate mai conştientă, care se întreabă 
despre sensul vieţii şi descoperă în evanghelie răspunsul la neliniştile lor; 

— alţii, în sfârşit, depăşind criza de indiferenţă şi îndoială, se apropie de viaţa 
creştină. 

Aceste realități pozitive sunt semne că religiozitatea tinerilor poate să 
crească în extensiune şi profunzime. 

4. Profesorii de religie, colaboratorii Bisericii 
în lucrarea de formare a copiilor şi tinerilor 


Dacă şcoala urmăreşte formarea omului în dimensiunile sale fundamentale 
şi dacă religiozitatea este una dintre acestea, atunci învățământul religios nu 
poate să lipsească din şcoală. Mai mult, învăţământul religios este un drept — 
cu relativa obligaţie a şcolii — al elevului şi al părinților şi, în ce priveşte 
formarea omului, este un instrument foarte important, cel puţin în cazul religiei 
catolice, pentru a ajunge la o sinteză adecvată între credinţă şi cultură. De 
aceea, învățământul religios, distinct şi, în acelaşi timp, complementar 
catehezei propriu-zise, ar trebui să fie prezent în orice şcoală. 

Învăţământul religios în şcoală este, ca şi cateheza, „o formă prin excelență 
a apostolatului laicilor*. Din acest motiv, dar şi pentru faptul că predarea 
religiei în şcoală are nevoie de un mare număr de profesori, le revine laicilor 
sarcina de a se angaja în acest învățământ. Prin urmare, profesorii de religie 
laici trebuie să-şi dea seama de marea sarcină pe care o au în acest domeniu. 
Fără colaborarea lor generoasă, învățământul religios în şcoală nu ar putea să 
se adapteze la necesităţile prezente’. 

În calitate de colaboratori ai Bisericii în lucrarea de formare a copiilor şi 
tinerilor, profesorii de religie trebuie să aibă în vedere că ei „nu transmit 
propria doctrină sau a vreunui alt învăţător, ci învăţătura lui Isus Cristos”. De 
aceea, în transmiterea acestei învățături şi ţinând cont de auditoriul pe care îl 
au în faţă, profesorii de religie „vor avea... înțelepciunea să ia din domeniul 
teologic ceea ce poate ilumina reflectia şi învățământul lor, făcând referinţă... 
la adevăratele izvoare, în lumina magisteriului”, de care depind în exerciţiul 
funcției lor şi „se vor abtine de la a tulbura sufletul copiilor si al tinerilor... cu 
teorii străine”!!. 

Este evident că roadele învățământului religios în şcoală depind în mare 
măsură de profesorul de religie: de ceea ce el este şi de ceea ce el face. El este 
persoana-cheie, agentul esenţial al realizării proiectului educativ. Valoarea 
predării sale este însă legată de mărturia vieţii sale, care actualizează în ochii 
elevilor învăţătura pe care o propune. De aceea, de la el se aşteaptă să fie o 


8 IOAN PAUL AL II-LEA, Catechesi tradendae, 66. 

” Pentru cele ce urmează, cf. CONGREGAȚIA PENTRU CLER, Laicul catolic, martor al 
credinţei în şcoală, 56-59; IDEM, Educaţia religioasă în şcoala catolică, 96-97. 

10 TOAN PAUL AL II-LEA, Catechesi tradendae, 6. 

ll TOAN PAUL AL II-LEA, Catechesi tradendae, 61. 

persoană bogată în daruri de natură si de har; să fie capabilă să le mărturisească 
în viaţă; să fie pregătită cum se cuvine pentru învățământ; să fie dotată cu o 
amplă bază culturală şi profesională, pedagogică şi didactică; să fie deschisă 
dialogului. 

În profesorul de religie, elevii observă mai ales calităţile sale umane. 
Învățător al credinţei, el trebuie să fie, după modelul lui Cristos, şi învăţător al 
omenitàtii. Nu numai cultură, ci şi afecţiune, tact, înţelegere, seninătate a 
spiritului, echilibru în judecată, răbdare în ascultare, calm în răspunsuri, 
disponibilitate în colocviul personal. Profesorul de religie, care posedă o clară 
viziune a universului creştin şi trăieşte conform ei, reuşeşte să-i conducă pe 
elevi la aceeaşi viziune clară şi îi determină la o acţiune coerentă. 

Profesorul de religie nu trebuie să rămână surprins de faptul că elevii vin la 
şcoală influenţaţi de ceea ce aud şi văd în modelele de gândire şi de viaţă ale 
oamenilor. Ei vin cu impresii preluate din „civilizaţia comunicaţiilor”. Unii, 
poate, arată indiferenţă şi insensibilitate. Programele şcolare nu intră în aceste 
aspecte, însă profesorul de religie trebuie să se confrunte cu ele. De aceea, el 
va trebui să-i primească pe elevi cu simpatie şi dragoste, să-i accepte aşa cum 
sunt. Le va explica apoi că dubiul şi indiferența sunt fenomene comune şi de 
înţeles. Îi va invita prieteneşte să caute şi să descopere împreună mesajul 
evanghelic, izvor de bucurie şi seninătate. La pregătirea terenului va ajuta 
foarte mult prestigiul profesorului, dar şi viaţa sa interioară şi rugăciunea 
pentru cei care i-au fost încredintati. 

Un mod eficient pentru a intra în sintonie cu elevii este cel de a vorbi cu ei 
şi de a-i lăsa să vorbească. În această atmosferă de încredere şi de cordialitate, 
se vor putea ridica anumite întrebări, în funcție de loc şi vârstă, dar care tind să 
devină tot mai universale şi mai precoce. Pentru tineri sunt întrebări serioase, 
care se ridică în faţa unui studiu senin al credinţei. Profesorul va răspunde cu 
răbdare şi umilință, fără declaraţii peremptorii, care riscă de fie contrazise. Va 
invita în clasă experţi în istorie şi ştiinţe moderne. Va pune în slujba tinerilor 
pregătirea sa culturală. Se va inspira din răspunsurile pe care Conciliul al II-lea 
din Vatican le-a dat la aceste întrebări. Această muncă de explicaţie va trebui 
să se facă, în teorie, la începutul fiecărui an, şi pentru faptul că în timpul 
vacanței elevii au avut ocazia să experimenteze noi dificultăţi. Experienţa va 
sugera să se intervină în orice ocazie potrivită. 

Şi în învățământul religios, improvizarea este periculoasă. Trebuie făcut tot 
posibilul pentru ca în şcoală să fie profesori de religie potriviti pentru această 
misiune. Formarea lor este una dintre exigenţele cele mai importante. Profesorii 
de religie laici trebuie să ajungă şi ei la acea cunoaştere experimentală a 

misterului lui Cristos şi al Bisericii pe care preoţii şi călugării o ating în timpul 
formării lor. În plus, trebuie privit şi la ziua de mâine, favorizând crearea unor 
centre pentru formarea profesorilor de religie. Este o „investiţie” care va da 
roade bune. Din partea lor, instituţiile ecleziastice trebuie să dedice o atenţie 
deosebită şi să activeze cursuri de pregătire specifică, pentru ca viitorii 
profesori de religie să-şi poată desfăşura activitatea lor cu competenţă şi 
eficienţă. 


Riassunto 


Questo studio parte dalla convinzione che la catechesi nella Chiesa e 
l’insegnamento della religione nella scuola sono due vie distinte ma 
complementari per la formazione integrale del cristiano e, in particolare, dei 
bambini e dei giovani. 

Sulla base dei contributi più recenti del magistero ecclesiastico su questo 
argomento, in un primo punto viene presentata l’importanza e le varie forme di 
catechesi nella Chiesa. Un secondo punto cerca di individuare i tratti distintivi 
dell’insegnamento religioso nella scuola. In un terzo punto si cerca di fare 
un 'analisi delle condizioni socio-culturali in cui vivono i giovani di oggi in vista 
di un insegnamento religioso più efficace. In fine, il quarto punto prende in 
considerazione l’insegnante della religione nella scuola, quale collaboratore della 
Chiesa nella formazione dei giovani. 


